ไฟแนนซ์ทูเดย์
โดย...ต้นหลิว
6 พ.ค. 2558

โดย...ต้นหลิว
...หยุดยาว 5 วันที่ผ่านมา หลายคนกระหน่ำไปเที่ยวให้ชุ่มปอด บางรายหนีร้อนไปเที่ยวเมืองนอก หลายรายหนีแดดกรุงเทพฯ ไปตากแดดปั่นจักรยานที่หัวหินแทน แต่ ทรงพล ชีวะปัญญาโรจน์ รองกรรมการผู้จัดการใหญ่ แบงก์กรุงไทย ยังต้องตระเวนทำงาน ไหนจะไปดูร้านที่กรุงเทพฯ ไหนจะไปดูสวนยางสวนเกษตรของครอบครัวที่สระแก้ว ช่วงนี้ใครเจอหน้าพี่อั๋น ก็อย่าได้สงสัยว่าทำไมถึงผอมและดำลง  
...รัฐบาลโชว์ใจป้ำ ร.อ.นพ.ยงยุทธ มัยลาภ โฆษกประจำสำนักนายกรัฐมนตรี แถลงไม่ลดดอกเบี้ยสถานธนานุบาลของรัฐ (โรงรับจำนำ) ทั่วประเทศ แม้คณะกรรมการนโยบายการเงิน (กนง.) จะเพิ่งมีมติหั่นดอกเบี้ยอีก 0.25% รวมปีนี้ลดไปแล้ว 0.5% ก็ตาม เพราะอยากแบ่งเบาภาระผู้มีรายได้น้อย โดยเฉพาะผู้ปกครองที่เตรียมตัวรับฤดูกาลเปิดเทอมที่กำลังจะมาถึง
แต่ที่คนทั่วไปอยากเห็นมากกว่า น่าจะเป็นท่าทีของ “แบงก์พาณิชย์” ทั่วประเทศหลังจากนี้ ว่าจะกล้าพอที่จะยอมลดดอกเบี้ยเงินกู้ลงหรือไม่ หลังจากที่ผิดหวังไปตามๆ กันมาแล้วเมื่อ กนง.ลดดอกเบี้ยรอบแรก 0.25% ในเดือน มี.ค. เพราะไม่ใช่ทุกแบงก์ที่ยอมลดดอกเบี้ย และส่วนใหญ่ลดแค่เพียง 0.1-0.125% เท่านั้น แถมบางแบงก์ยังหั่นดอกเบี้ยเงินฝากลงขาเดียว แต่กลับไม่ยอมลดดอกเบี้ยเงินกู้ด้วย 
...เห็นดอกเบี้ยนโยบายลงแล้วก็กังวลขึ้นมาเหมือนกันว่าเศรษฐกิจเราท่าจะแย่กว่าที่คาด ฝรั่งเซอร์ไพรส์กันเป็นแถบๆ ว่าไทยแลนด์เป็นประเทศตลาดเกิดใหม่รายแรกที่หั่นดอกเบี้ยในไตรมาส 2 หลังจากนั้นไม่นาน ก็ตามมาด้วยรัสเซีย และล่าสุดกับออสเตรเลีย เมื่อวานนี้ที่หั่นไป 0.25% ลงมาอยู่ 2% หรือต่ำสุดเป็นประวัติการณ์แดนจิงโจ้ แต่ของเขาดีกว่าเราตรงที่มีแบงก์พาณิชย์รายใหญ่อันดับ 3 ANZ ขานรับด้วยการหั่นดอกเบี้ยสินเชื่อบ้านลง 0.25% เท่ากันเป๊ะ เพื่อช่วยขับเคลื่อนตลาดอสังหาฯ แบบนี้สิถึงจะช่วยหนุนเศรษฐกิจได้จริง